Sikkerhetsrådgiver om flyplassikkerhet: – Avgangshaller ikke tryggere enn Oslo S
Tirsdagens angrep på flyplassen Ataturk i Istanbul har satt i gang en ny debatt om sikkerhet ved flyplasser. Bakgrunn: Selvmordsangrepene mot flyplassen i Istanbul Terroren i Istanbul skjedde bare måneder etter et liknende angrep på flyplassen i Brussel i Belgia, og blant annet i sosiale medier kommenteres flyplassikkerheten. VG-spesial: Terrorangrepene i Brussel – Det fremstår som merkelig for meg at bare halve flyplassen skal være trygg. Hele flyplassen burde være sikret, fra minuttet du ankommer, kommenterer Matthew Finn i konsulentfirmaet Augmentiq, til NBC News. Hendelsesforløpet i Istanbul er fortsatt ikke helt klart, men det ser ut som om terroristene utløste selvmordvestene da de ble stoppet i den første sikkerhetskontrollen.Hverken i Norge eller internasjonalt er sikkerhetssjekk ved flyplass-innganger vanlig. – Store deler av en flyplass er hverken mer eller mindre sikker enn Oslo S, Rådhusplassen eller et annet offentlig sted. Sikkerhetsregimet i luftfarten er innrettet for å beskytte selve flytrafikken, og i utgangspunktet ikke publikums sikkerhet før de er forbi sikkerhetssjekken, sier Joakim Barane, seniorrådgiver innenfor sikkerhet ved Falck Nutec. Han har tidligere jobbet i Luftfartstilsynet sikkerhetsavdeling.. Utfordringen er å vite hvordan man skal endre sikkerhetstiltakene for å møte svært tilpasningsdyktige terrorister, trekker Jayson Aher i Chertoff Group, et rådgivningfirma som jobber med sikkerhet, frem i et intervju med CNBC. Hver dag slipper titusener av mennesker inn på Gardermoen flyplass uten å sjekkes først. Politisjefen ved Gardermoen politistasjon mener imidlertid at sikkerheten likevel er god.– Vi forholder oss til PSTs trusselvurderinger, og trusselbildet er ikke endret hos oss etter terroren i Tyrkia. Vi fortsetter den vanlige patruljevirksomheten i terminalen, sier stasjonssjef Paal Sørhagen. Han har registrert at enkelte spør seg om sikkerhetskontrollen burde vært utvidet til å omfatte alle som går inn på flyplassen, men tror det vil bli vanskelig i praksis.Også Luftfartilsynet er av den oppfatning at sikkerheten ved norske flyplasser er god. På spørsmål om angrepene i Brussel og Istanbul påvirket sikkerhetstiltakene ved norske flyplasser, svarer tilsynet: – Vi har høy sikkerhet på norske flyplasser. Luftfartstilsynet overvåker og følger situasjonen tett sammen med øvrige nasjonale myndigheter, skriver Unni B. Nilsen, fungerende avdelingsdirektør i Luftfartstilsynet i en epost til VG. På generelt grunnlag vil det å utvide sikkerhetssonen til å gjelde et større område uansett bare flytte problemet, mener Barane.– Da får man gjort noe med problemet «terrorhandlinger på flyplasser», men da vil terroristene sannsynligvis finne andre mål. Det å løpe etter terroristene på denne måten og stadig innføre innskrenkninger i vår bevegelsesfrihet, er en lite bærekraftig måte å bekjempe terror på i lengden, mener han. Utvidet sikkerhetskontroll risikerer å bare flytte potensielle terrormål, mener Arne Corneliussen, analytiker ved Norwegian Risk Consulting International, et selskap som leverer politiske risikoanalyser. – Det kan nok bli diskusjoner fremover om sikkerhetstiltakene ved flyplasser, men terrorister tilpasser seg. De har den fordelen at de er i forkant. Det er ikke mulig å overvåke alle taxier og biler til enhver tid, og hvis man flytter sikkerhetskontrollen kan man få en ny ansamling mennesker som er sårbare, påpeker Corneliussen.
Å utvide sikkerhetssjekken ved flyplasser er ikke nødvendigvis den beste løsningen for å hindre terror, mener sikkerhetsrådgiver.